Бала саҡтан уҡ барыбыҙға ла таныш, аҡыллы һәм изгелекле, ҡыйыу һәм хәйләкәр, ҡыҙыл итектәр кейгән бесәй тураһындағы әкиәт театр сәхнәһендә тәүге тапҡыр. Ни хаҡында һуң, инде нисәмә быуынды тәрбиәләгән, уйландырған, дәртләндергән, үлемһеҙ был әҫәр? Саҡ ҡына ундағы ваҡиғаларҙы хәтергә төшөрәйек: ағаларының береһенә тирмән, икенсеһенә — ишәк, ә кинйә малайға атаһынан мираҫҡа бесәй генә ҡала. Ағалары шулай ҡарар итә. Сөнки атаһы, кинйә улын иркәләп, эшкә дәртләндереп, ҡайсаҡ ул эшләмәһә лә, «быны кескәй улым эшләне», тип маҡтап, ярата. Ә өлкәндәргә был һис тә оҡшамай. Көнләшеүҙән шартлар сиккә еткән ағалары, атай үлгәс, ҡустыларына бесәйен тоттороп, сығарып ебәрә. Ә бесәй? Ул һис тә ябай бесәй булмай сыға! Мөғжизәле итек кейеп, мөғжизә артынан мөғжизә яһап, ярлы ғына хужаһын Принцесса һынлы Принцессаға өйләндереүгә ирешә! Ә нисек? Был хаҡта кескәй тамашасылар тик премьера көндө беләсәк.